जयपुर। रेवती चौक के पीछे शीतला माता की डूंगरी के पास सड़क पर पड़े करीब 40 फीट लंबे दो बरगद के पेड़। पेड़ तले टूटे पड़े बिजली के तार और खंभे। यहां मौजूद भीड़ में कई चेहरे शोकमग्न, कई गुस्से से लाल। उनके बीच केवल कई सवाल। करीब 250 साल पुराने बरगद क्यों गिरे?
शिकायतों के बावजूद नगर निगम ने ध्यान क्यों नहीं दिया? यहां बरगद के तीन पेड़ों के तले (जिन्हें स्थानीय लोग आस्थावश ब्रह्मा, विष्णु और महेश कहते थे) कचरे के ढेर में आए दिन आग लगाने वालों को किसी ने रोका क्यों नहीं? इस बीच गुरुवार रात पेड़ के नीचे दबकर मरे 10 वर्षीय पुष्कर की अंत्येष्टि तैयार हो चुकी थी। पीड़ित परिवार को मदद की मांग करते लोग श्मशान की जगह सुबह 9 बजे बस स्टैंड पहुंचे।
उन्होंने शव सड़क पर रखकर प्रदर्शन किया। एसडीएम और तहसीलदार बच्चे के घर गए और 50 हजार रु. की सहायता दी। पर लोग मुआवजे के लिए अड़े रहे। दोपहर करीब 2 बजे शिक्षामंत्री ब्रजकिशोर बस स्टैंड पहुंचे और वहां 5 लाख रुपए दिलवाने की घोषणा की। इसके बाद लोग शव लेकर वहां से हटे।
hin_Deva hin_Deva hin_Deva